Iferreǧ. Azekka-nni diɣen, yuɣal ɣer din deg uferreǧ ɣer uferreǧ, yiwet n tikkelt yeɣlid ula d netta ɣer lɛeb. Ass-nni yexṣer kan cwiṭ : ɣur-s netta am akken ulac : ɛecra neɣ ɛecrin n duru, ɣef akken yekseb ad tent-iǧɛel yeswa-tent-id d lqahwa zzhu-nni yezha mi ara iḍil ɣef tewriqt yeswa kter. Ass-nni i t-yekcem ubeɛɛac lehlak leqmer. Abeɛɛuc-nni, ssakin am akka d-yettwaxelqen, tabeɛ d anerni i yettnernay ma nsemma-t akken ilaq, leqmer-agi mačči dɣa di lehlak i d laṣel-is. Tawla d ujeǧǧiḍ ttḥazen kan lefrisa wamma leqmer d lehlek s lemḍerra i dyessassay i bab-is, s lexṣara i t-yetabaɛen, s tnamit i s-ikeččem bnadem alamma yuɣal bnadem-nni iḥemmel-it di lɛud i deg ara t-yekru, alamma yuɣal ur yezmir ara ad as-yexḍu : daɣ netta netta yekkat yettḥaz lxaṭer d leɛqel.